Կունստհաուս (Գրաց)

Գրացի կունստհաուս (ոչ պաշտոնական՝  — բարեկամ այլմոլորակային), ավստրիական Գրաց քաղաքի թանգարան և ժամանակակից արվեստի պատկերասրահ, որը բացվել է 2003 թվականին, «Եվրոպայի մշակութային մայրաքաղաք» ծրագրի շրջանակներում։ Կառույցի հիմնադրույթը մշակել են լոնդոնցի ճարտարապետներ Փիթր Քուքը  և Քոլին Ֆուրնիեն ():

Ճարտարապետությունը 
Շենքը կառուցվել է ճարտարապետական բլոբ ոճով՝ շրջակա շինությունների հետ ստեղծելով կտրուկ հակադրություն։ Հիմքը երկաթբետոնից է, արտաքին շերտը՝ երկնագույն պլաստիկ սալերից (պանելներից)։ Ու թեև շինարարությանը առանձնապես մեծ գումար չի հատկացվել, կունստհաուսն իրոք աչքի է ընկնում իր արտակարգ արտաքին տեսքով։ Իսկ ներքին կահավորանքը, Քոլին Ֆուրնիեի խոսքերով ասած՝ պետք է աճպարարի սև արկղը հիշեցնի։

Մեդիա-ճակատը 
Կառույցի ճակատը ''realities:united'' ընկերության գործն է՝ իրականացված BIX տեխնոլոգիայով՝ իբրև մեդիա-ինստալացիա, որն զբաղեցնում է 900 մ2 մակերես և կազմված է լուսավորվող տարրերից, որոնց կարելի է ծրագրավորել համակարգիչի օգնությամբ։ Դա թանգարանին հնարավորություն է ընձեռում հաղորդակցվելու շրջակա միջավայրի հետ։ Այդ ինստալացիան մի շարք միջազգային պարգևների է արժանացել։

Քաղաքաշինական նշանակությունը 
«Բարեկամ այլմոլորակային»-ը վեր է խոյացել քաղաքի կենտրոնում՝ հին, պատմական շարվածքով, կղմինդրե տանիքներով շինությունների հարևանությամբ։ Եվ նրա հակադրումը հատկապես ժամացույցակիր աշտարակի հետ՝ կարծես մի ինքնատիպ երկխոսություն է ավանդույթի և ավանգարդի միջև։ Մշակութային այս նորօրյա օջախը դարձել է պատմական հուշարձաններով հարուստ Գրաց քաղաքի տեսարժան վայրերից մեկը՝ կարծես խորհրդանշելով յուրօրինակ մի կամուրջ անցյալի և ապագայի միջև։

Գրականություն 
 Peter Cook: A Friendly Alien: Ein Kunsthaus für Graz. Hatje Cantz, Ostfildern Ruit 2004, ISBN 3-7757-1350-6.
 Jonathan Lee: 50 große Abenteuer. Besondere Orte und die Menschen, die sie geschaffen haben. Prestel Verlag, München 2006, ISBN 3-7913-3530-8.

Պատկերասրահ

Ծանոթագրություններ

Արտաքին հղումներ 

Offizielle Website
Artikel über die Geometrie des Kunsthauses 
BIX Medienfassade
Artikel des Bundesdenkmalamts (BDA) zum Bau des Kunsthauses  (2003)
Nachspann Kunsthaus Graz
Eventbilder aus dem Grazer Kunsthaus
 Сайт музея

Ժամանակակից արվեստի թանգարաններ